Veebruari alguses sai põgusalt käsitletud äriinglite temaatikat ja antud lubadus, et seekordses kirjatükis käsitlen neid mõnevõrra põhjalikumalt. Sestap alljärgnevalt ülevaade inimestest, kelleta alustavat ettevõtlust on praktiliselt võimatu ette kujutada.    Tiibadega või ilma    Äriingel (business angel) on keskmisest jõukam kogenud ettevõtja, kes otsib oma vabale rahale kasumlikku ja põnevat väljundit. Ta on inimesena kõrge missioonitunde ja riskitaluvusega ning omab valmisolekut rahastada projekte nende varajases arengufaasis, kuhu riskikapital üldjuhtudel taha ei tule. Tal on oma tegevusvaldkonnas väga lai kontaktvõrgustik ning ta võib (aga ei pruugi) istuda mitme alustava ettevõtte juhatuses. Äriingel saab ettevõtjalt investeeringu ulatuses (vähemus)osaluse, kuhu ta panustab lisaks rahale ka oma oskusteabe, aja ning kontaktvõrgustiku.